Vegna útboðsgalla verður slökkt á rúmlega eitt hundrað og fimmtíu götuhleðslustöðvum Orku náttúrunnar fyrir rafbíla í Reykjavík í dag. Útboð vegna hleðslustöðvanna var gallað og hefur Kærunefnd útboðsmála gert Reykjavíkurborg að bjóða uppsetningu og rekstur hleðslustöðva fyrir rafbíla út á ný.
Starfsmenn Orku náttúrunnar slökkva nú á götuhleðslustöðvunum sem eru á þrjátíu og einum stað í borginni. Þessar stöðvar hafa verið gjaldfrjálsar. Þetta á eingöngu við um stöðvar í Reykjavík. Hraðhleðslustöðvar Orku náttúrunnar í höfuðborginni og um land allt eru opnar, en þar þarf að greiða fyrir rafmagnið. Óvíst er hversu lengi verður lokað fyrir götuhleðslustöðvarnar eða hvort einhverskonar undanþága eða sátt verði gerð þar til niðurstöður koma úr nýju útboði. Þetta þýðir þó ekki að rafbílaeigendur verði straumlausir og geti ekki notað götuhleðslustöðvar því fleiri eru um hituna en Orka náttúrunnar. Á höfuðborgarsvæðinu er fjöldinn allur af götuhleðslustöðvum á vegum Reykjavíkurborgar og ýmissa fyrirtækja. Sumar þeirra eru gjaldfrjálsar, en borga þarf fyrir strauminn í öðrum. Runólfur Ólafsson framkvæmdastjóri Félags íslenskra bifreiðaeigenda segir lokunina hjá Orku náttúrunnar bagalega fyrir almenning. Hún bitni fyrst og fremst á notendum, en virða beri lög og reglur.
Slökkt verður á eitt hundrað og fimmtíu götuhleðslustöðvum Orku náttúrunnar fyrir rafbíla í Reykjavík í dag vegna útboðsgalla. Rafbílaeigendur þurfa þó ekki að óttast straumleysi því hundruð gjaldfrjálsra og gjaldskyldra stöðva eru á vegum ýmissa annarra fyrirtækja í borginni. 